Document ID: 32011R0469

REGOLAMENT TA’ IMPLIMENTAZZJONI TAL-KUNSILL (UE) Nru 469/2011
tat-13 ta’ Mejju 2011
li jemenda r-Regolament (KE) Nru 1292/2007 li jimponi dazju anti-dumping definittiv fuq importazzjonijiet ta’ tertuqa tat-tereftalat tal-polietilene (PET) li joriġinaw fl-Indja
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea,
Wara li kkunsidra r-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (“ir-Regolament anti-dumping bażiku”), u b’mod partikolari l-Artikoli 9(4) u 14(1) tiegħu,
Wara li kkunsidra r-Regolament tal-Kunsill (KE) Nru 597/2009 tal-11 ta’ Ġunju 2009 dwar il-protezzjoni kontra importazzjonijiet sussidjati minn pajjjiżi li mhumiex membri tal-Komunità Ewropea (2) (“ir-Regolament bażiku kontra s-sussidji”), u b’mod partikolari l-Artikolu 18(1) tiegħu,
Wara li kkunsidra l-proposta ppreżentata mill-Kummissjoni Ewropea (“il-Kummissjoni”) wara li kkonsulta mal-Kumitat Konsultattiv,
Billi:
1. PROĊEDURA
(1)
Fl-10 ta’ Diċembru 1999 u wara investigazzjoni (“l-investigazzjoni oriġinali kontra s-sussidji”) il-Kunsill impona, bir-Regolament (KE) Nru 2597/1999, dazju definittiv kumpensatorju fuq l-importazzjonijiet tat-tertuqa tat-tereftalat tal-polietilene (PET) li joriġinaw fl-Indja (3). Wara investigazzjoni tal-anti-dumping (“l-investigazzjoni anti-dumping oriġinali”) u wara l-impożizzjoni ta’ dazju anti-dumping provviżorju fl-24 ta’ Frar 2001 (4), bir-Regolament tal-Kummissjoni (KE) Nru 367/2001, ġie impost dazju anti-dumping definittiv fuq it-tertuqa PET li toriġina fl-Indja, bir-Regolament (KE) Nru 1676/2001 (5).
(2)
Fit-8 ta’ Marzu 2006, ġew ippubblikati żewġ Regolamenti tal-Kunsill li jikkonċernaw l-importazzjonijiet tat-tertuqa PET li toriġina fl-Indja. Ir-Regolament (KE) Nru 367/2006 (6) li segwa investigazzjoni ta’ reviżjoni ta’ skadenza u żamm id-dazju kumpensatorju definittiv (“ir-Regolament ta’ reviżjoni ta’ skadenza kontra s-sussidji”); u r-Regolament (KE) Nru 366/2006 (7) (“ir-Regolament ta’ emenda dwar l-anti-dumping”) li segwa l-investigazzjoni ta’ reviżjoni interim parzjali u li emenda d-dazju anti-dumping definittiv fuq importazzjonijiet bħal dawn.
(3)
Fis-6 ta’ Novembru 2007, wara reviżjoni ta’ skadenza, ġie impost dazju anti-dumping definittiv fuq l-importazzjonijiet ta’ tertuqa PET li joriġinaw fl-Indja, permezz tar-Regolament tal-Kunsill (KE) Nru 1292/2007 (8).
(4)
Fl-20 ta’ Mejju 2010, ġie ppubblikat avviż (9) f’Il-Ġurnal Uffiċjali tal-Unjoni Ewropea. F’dak l-avviż, il-partijiet ġew infurmati li, fid-dawl tas-sentenza tal-Qorti Ġenerali tas-17 ta’ Novembru 2009 fil-Kawża T-143/06 (10) (“is-sentenza”), l-importazzjonijiet lejn l-Unjoni Ewropea ta’ tertuqa PET manifatturati minn MTZ Polyfilms Limited (‘MTZ Polyfilms’) ma humiex aktar soġġetti għall-miżuri anti-dumping imposti mir-Regolament ta’ emenda dwar l-anti-dumping u r-Regolament (KE) Nru 1292/2007 u li d-dazji anti-dumping definittivi mħallsa skont dawn ir-Regolamenti fuq importazzjonijiet tat-tertuqa PET imanifatturati minn MTZ Polyfilms għandhom jiġu rimborżati jew rimessi. Ukoll, l-avviż reġa’ fetaħ parzjalment l-investigazzjoni ta’ reviżjoni anti-dumping rilevanti li tikkonċerna l-importazzjonijiet ta’ tertuqa PET li joriġinaw, inter alia, fl-Indja biex tiġi implementata s-sentenza ta’ hawn fuq tal-Qorti Ġenerali f’dak li għandu x’jaqsam ma’ MTZ Polyfilms.
(5)
Id-dazju kumpensatorju impost mir-Regolament ta’ reviżjoni ta’ skadenza kontra s-sussidji skada fid-9 ta’ Marzu 2011 (11) skont l-Artikolu 18(1) tar-Regolament bażiku kontra s-sussidji. B’konformità mal-prinċipju li l-ebda prodott ma għandu jkun suġġett kemm għad-dazju anti-dumping kif ukoll għad-dazju kumpensatorju għall-fini li tiġi ttrattata l-istess sitwazzjoni waħda li ġejja minn dumping jew minn sussidjar għall-esportazzjoni, ġie stabbilit il-livell tar-rati tad-dazji anti-dumping imposti mir-Regolament (KE) Nru 1292/2007, filwaqt li tqies l-ammont ta’ dazju kumpensatorju impost mir-Regolament kontra s-sussidji ta’ reviżjoni ta’ skadenza, b’konformità mal-Artikolu 14(1) tar-Regolament anti-dumping bażiku. Fid-dawl tal-iskadenza tad-dazju kumpensatorju, ir-rati tad-dazju anti-dumping issa ġew aġġustati.
2. IR-RATI TAD-DAZJU ANTI-DUMPING WARA L-ISKADENZA TAD-DAZJU KUMPENSATORJU TAL-ISTESS IMPORTAZZJONIJIET
Rimarka introduttorja
(6)
Kif indikat fil-premessa (5), l-iskadenza fid-9 ta’ Marzu 2011 tad-dazju kumpensatorju fuq it-tertuqa PET li toriġina fl-Indja, titlob aġġustament tar-rati tad-dazju anti-dumping. Tabilħaqq, id-dazju anti-dumping stabbilit mir-Regolament (KE) Nru 1292/2007 jikkonsisti mit-tnaqqis tal-marġni ta’ sussidjar relatat mas-sussidji fuq l-esportazzjoni, mill-marġni ta’ dumping Billi d-dazju kumpensatorju issa skada, il-livell tar-rati tad-dazju anti-dumping għandu jiġi ddeterminat mill-ġdid.
Id-determinazzjoni tal-livell ta’ dazju anti-dumping
(7)
Skont l-Artikolu 9(4) tar-Regolament anti-dumping bażiku, l-ammont tad-dazju anti-dumping ma għandux jaqbeż il-marġni ta’ dumping stabbilit iżda għandu jkun inqas minn dak il-marġni jekk dazju inferjuri bħal dan ikun xieraq biex jitwarrab id-dannu lill-industrija tal-Unjoni. B’konsegwenza ta’ dan, il-livell ta’ dazju għandu jiġi stabbilit fl-inqas livell tal-marġni ta’ dumping u l-livell tal-eliminazzjoni ta’ dannu.
(8)
F’dan ir-rigward, tajjeb li jitfakkar li fl-investigazzjoni oriġinali anti-dumping, il-livell ta’ eliminazzjoni ta’ dannu kien fil-każijiet kollha ogħla mill-marġni ta’ dumping, kif stipulat fil-premessa (195) tar-Regolament (KE) Nru 367/2001 u kkonfermat mill-premessa (74) tar-Regolament (KE) Nru 1676/2001. Għalhekk, id-dazju anti-dumping għandu jiġi stabbilit fil-livell tal-marġni ta’ dumping stabbiliti fir-rigward tal-varji manifatturi Indjani, li huma kif ġej:
Kumpanija
Marġni ta’ dumping u r-rata tad-dazju AD
Referenza
Ester Industries Limited
29,3 %
Ir-Regolament (KE) Nru 366/2006
Garware Polyester Limited
0 %
Ir-Regolament ta’ Implimentazzjoni (UE) Nru 38/2011 (12)
Jindal Poly Films Limited
0 %
Ir-Regolament (KE) Nru 1676/2001 (*)
Polyplex Corporation Limited
3,7 %
Ir-Regolament (KE) Nru 366/2006
SRF Limited
15,5 %
Ir-Regolament (KE) Nru 1424/2006 (13)
Uflex Limited
3,2 %
Ir-Regolament (KE) Nru 366/2006 (**)
Vacmet India Limited
0 %
Ir-Regolament ta’ Implimentazzjoni (UE) Nru 205/2011 (14)
Il-kumpaniji l-oħrajn kollha (barra MTZ Polyfilms)
29,3 %
Ir-Regolament (KE) Nru 366/2006
(9)
Il-produtturi esportaturi Indjani magħrufa kollha tat-tertuqa PET, l-awtoritajiet Indjani u l-industrija tal-Unjoni tat-tertuqa PET irċevew tagħrif dwar l-azzjoni deskritta hawn fuq.
(10)
Wara dan l-iżvelar, bosta kumpaniji Indjani saħqu li, billi ma kinetx mitluba reviżjoni ta’ skadenza għall-miżuri kumpensatorji, l-industrija tal-Unjoni kienet tidher fi stat tajjeb u għalhekk, il-miżuri anti-dumping għandhom jintemmu ukoll. Barra minn hekk, produttur esportatur stqarr li l-marġni medju ta’ dumping tal-kampjun għandu jerġa’ jiġi kkalkolat billi, wara li saret reviżjoni interim, il-Garware Polyester Limited, li kienet waħda mill-kumpaniji fil-kampjun, dan l-aħħar kienet ġiet soġġetta għal marġni ta’ dumping individwali rivedut. Għandu jiġi nnotat li ż-żewġ talbiet imorru lil hinn mill-ambitu limitat tar-Regolament attwali li jimmira biss lejn l-aġġustar tal-livell tar-rati ta’ dazju anti-dumping eżistenti wara l-iskadenza tal-miżuri kumpensatorji simultanji fuq l-istess importazzjonijiet. Kwalunkwe talba għall-emenda tal-livell tar-rati tad-dazju anti-dumping wara bidla allegata fiċ-ċirkostanzi għandha titressaq skont l-Artikolu 11(3) tar-Regolament bażiku. Għalhekk dawn it-talbiet għandhom jiġu rrifjutati.
(11)
Produttur esportatur Indjan saħaq li, billi d-dazji kumpensatorji kienu skadew, il-Kummissjoni għandha issa tagħmel aġġustament fil-prezz għall-esportaturi Indjani bl-użu tal-iskema DEPB, li kienet irrifjutat matul l-investigazzjoni oriġinali u l-investigazzjoni ta’ reviżjoni interim. Bla ħsara għal jekk talba bħal din tkunx tista’ tiġi eżaminata fil-kuntest tar-Regolament attwali ta’ emenda, għandha tinġibed l-attenzjoni li, kif spjegat fit-taqsira fil-premessa (50) tar-Regolament (KE) Nru 367/2001 u l-premessa (47) tar-Regolament anti-dumping ta’ emenda, it-talba għal aġġustament fil-prezz għal DEPB ma kinetx ġiet aċċettata billi l-produtturi kkonċernati ma kinux urew li l-komparabbiltà fil-prezzijiet bejn il-prezzijiet domestiċi u l-prezzijiet tal-bejgħ fl-UE kienu ġew affettwati mill-benefiċċji tad-DEPB. Din is-sitwazzjoni ma nbidlitx bl-iskadenza tad-dazju kumpensatorju u għalhekk, din it-talba jkollha tiġi rrifjutata.
(12)
Ma waslu l-ebda kummenti sostantivi. Għalhekk, ir-rati ta’ dazju għandhom jiġu riveduti għal-livelli tal-marġni ta’ dumping, kif indikat fit-tabella taħt il-premessa (8) hawn fuq,
ADOTTA DAN IR-REGOLAMENT:
Artikolu 1
Ir-Regolament (KE) Nru 1292/2007 huwa b’dan emendat kif ġej: l-Artikolu 2(2), għandu jiġi sostitwit b’dan li ġej:
”2. Ir-rata ta’ dazju anti-dumping definittiv applikabbli għall-prezz nett, liberu fil-fruntiera tal-Unjoni, qabel id-dazju, tal-prodotti manifatturati mill-kumpaniji mniżżla hawn taħt, għandu jkun kif ġej:
Kumpanija
Dazju Definittiv
(%)
Kodiċi Addizzjonali TARIC
Ester Industries Limited
75-76, Amrit Nagar,
Behind South Extension Part-1,
New Delhi - 110 003,
L-Indja
29,3
A026
Garware Polyester Limited
Garware House,
50-A, Swami Nityanand Marg,
Vile Parle (East),
Mumbai 400 057,
L-Indja
0
A028
Jindal Poly Films Limited
56 Hanuman Road,
New Delhi 110 001,
L-Indja
0
A030
Polyplex Corporation Limited
B-37, Sector-1,
Noida 201 301,
Dist. Gautam Budh Nagar,
Uttar Pradesh,
L-Indja
3,7
A032
SRF Limited
Block C, Sector 45,
Greenwood City,
Gurgaon 122 003, Haryana,
L-Indja
15,5
A753
Uflex Limited
A-1, Sector 60,
Noida 201 301, (U.P.),
L-Indja
3,2
A027
Vacmet India Limited
Anant Plaza, IInd Floor, 4/117-2
A, Civil Lines, Church Road,
Agra 282 002, Uttar Pradesh,
L-Indja
0
A992
Il-kumpaniji l-oħrajn kollha (barra MTZ Polyfilms Limited - kodiċi addizzjonali TARIC A031 (15))
29,3
A999
Artikolu 2
Dan ir-Regolament għandu jidħol fis-seħħ fil-jum ta’ wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussell, it-13 ta’ Mejju 2011.

Labels: 3
18
4
1